Arxius de Notícies - Abadia de Montserrat
L’Aeri de Montserrat (www.aeridemontserrat.com), en agraïment al treball que ha fet tot el personal sanitari que ha estat a primera línia per lluitar contra la Covid-19, convida metges i metgesses, infermers i infermeres, personal de suport, d’administració i de neteja dels centres sanitaris a pujar a Montserrat. Des de dimarts 7, els professionals sanitaris podran gaudir de fins a 3 invitacions a pujar i baixar amb aquest mitjà de transport que enguany compleix 90 anys de vida. Només caldrà que s’acreditin amb el carnet de col·legiat o el de professional del centre a l’estació inferior (situada a la C-55) i que prèviament hagin fet la reserva dels bitllets a través del web.
El personal de l’Aeri de Montserrat és conscient de tot l’esforç que han realitzat i que realitzen cada dia les persones que estan a primera línia dels hospitals i centres de salut, i especialment durant aquests darrers mesos, quan han hagut de fer front a la pandèmia, que ha causat tantes víctimes arreu. Convidant-los a fer la pujada a Montserrat en aquest mitjà de transport és “el mínim agraïment que podíem fer-los”, assegura Héctor Garcia, director de l’Aeri.
Cal recordar que l’Aeri de Montserrat acaba de fer 90 anys, precisament el 17 de maig, enmig del confinament, i que té previst celebrar aquesta efemèride amb actes i una exposició que es podrà veure a l’estació inferior. Les instal·lacions d’aquest mitjà de transport sostenible s’han adaptat a les mesures de prevenció i de seguretat que indiquen les autoritats sanitàries.
Oscar BardajiL’Aeri de Montserrat convida el personal sanitari amb les seves famílies a pujar a Montserrat 07.06.2020
La comunitat de Montserrat rep dos nous monjos
Dissabte 11 de juliol, en la Solemnitat de Sant Benet, els GG. Jordi Puigdevall i Xavier Caballé signaran el seu compromís definitiu amb la comunitat benedictina de Montserrat i seran consagrats com a monjos per la pregària del P. Abat i la professió solemne. A la cerimònia, que presidirà el P. Abat Josep M. Soler, hi assistiran els monjos de la comunitat i els escolans, a més dels familiars i amics dels professos solemnes. L’eucaristia es podrà seguir en directe a través de Montserrat RTV (www.montserratcomunicacio.cat).
El G. Xavier Caballé i Micola va néixer a Terrassa el 24 d’agost de 1969. Va entrar al noviciat el 6 d’agost de 2014 i va fer la professió temporal el 6 d’agost de 2016. És tècnic en informàtica i química.
El G. Jordi Puigdevall i Roca va néixer a Porqueres (Girona) el 9 de gener de 1983. Va entrar al noviciat el 6 d’agost de 2014 i va fer la professió temporal el 6 d’agost de 2016. És llicenciat en Economia.
Durant la celebració del proper 11 de juliol, els GG. Xavier i Jordi llegiran davant del P. Abat i de la resta de monjos de la comunitat i dels fidels assistents, la cèdula de professió, que és un text escrit a mà i que diu el següent: “Prometo davant Déu i els sants dels quals conservem aquí les relíquies, i en presència del P. Abat d’aquest monestir i dels seus monjos, lligar-me a aquesta comunitat, viure com a monjo i ser obedient segons la Regla de Sant Benet”. En acabar, signaran l’esmentada cèdula sobre l’altar de la Basílica de Santa Maria i, posteriorment, cantaran el següent verset del salm 118: “Rebeu-me, Senyor, segons la Vostra Paraula, i viuré, que no em vegi confós en la meva esperança”, que la comunitat repetirà tres vegades. D’aquesta manera, expressaran la voluntat de donar-se plenament amb la confiança de l’ajut de Déu. Acabat aquest punt, i després que el P. Abat els faci lliurament dels signes de la seva condició de monjos –la cogulla i el llibre de pregària-, rebran l’abraçada de tots els monjos professos solemnes, com a símbol d’unió i d’acolliment a la comunitat.
Oscar BardajiLa comunitat de Montserrat rep dos nous monjos 06.30.2020
Fons de la Biblioteca de Montserrat, en una publicació del REBIUN
La Biblioteca de Montserrat i la Biblioteca Pública Episcopal de Barcelona, que tenen el seu catàleg allotjat a la biblioteca de la Universitat Ramon Llull, han participat en la publicació del treball Manuscritos bibliográficos en bibliotecas de REBIUN, que reuneix els catàlegs o índexs manuscrits dels fons de les biblioteques universitàries espanyoles i d’altres institucions afins. Concretament, han aportat documents que recullen referències impreses o manuscrites de documents.
L’obra la formen 550 entrades que inclouen el títol de cada manuscrit, les dates conegudes o probables i la descripció física. Acompanyen, si s’escau, comentaris sobre el contingut o qualsevol circumstància destacable i, finalment, les sigles de la biblioteca posseïdora del manuscrit, la procedència i l’enllaç a la còpia digital, si n’hi ha. El catàleg es completa amb un índex d’autors i entitats i un altre de les universitats i institucions on es custodien els manuscrits.
Aquest treball, que presenta el Grup de Patrimoni Bibliogràfic de la Universitat Ramon Llull, està accessible en obert. Es pot visitar a https://rebiun.xercode.es/xmlui/handle/20.500.11967/515.
El Grup de Patrimoni Bibliogràfic de la REBIUN (Red de Bibliotecas Universitarias Españolas) s’encarrega de la difusió del patrimoni bibliogràfic de les biblioteques que formen part de CRUE REBIUN.
La Biblioteca de Montserrat hi ha contribuït aportant un total de 23 manuscrits bibliogràfics, entre els quals destaquen el Catàleg de manuscrits de l’antic fons Aiamans, del s. XVIII; el Catàlech de les obres lul·lianes d’Oxford i Les edicions lul·lianes a la Bodleian Library, de Josep Maria Batista i Roca, de l’any 1915; Documents relatius a la Congregació benedictina de Valladolid, dels s. XVI-XVIII; el Catàleg bibliogràfic en fitxes i resums dels llibres de la donació Francesc Cambó i Batlle; Estado de los libros de autores, impresos, manuscritos, originales, y otros papeles, que forman una suficiente biblioteca de música, y en especial para una escuela del canto eclesiástico…, del s. XVIII; Catàleg bibliogràfic en fitxes de la donació del senyor Joan Baptista Cendrós a la Biblioteca de Montserrat, del s. XX; els Aplecs d’impresos i manuscrits relatius al I Congrés Litúrgic de Montserrat, de 1915; la relació de llibres procedents de la donació de la biblioteca del doctor Manuel Corachan a la Biblioteca de Montserrat; Índice de las obras de Macanaz, del s. XVIII; Inventario del Archivo del Real e Imperial Monasterio de Fitero, del s. XVIII; Inventari de la venda del fons manuscrit del Marquès de Monsalud, del s. XVIII; la relació dels llibres de la donació del senyor Anscari M. Mundó a la Biblioteca de Montserrat o les Obres mèdiques de la Biblioteca de Montserrat, del P. Joan Parellada, entre d’altres.
Per la seva part, la Biblioteca Pública Episcopal de Barcelona hi ha aportat tres catàlegs de biblioteques eclesiàstiques, dels s. XVIII- XIX.
Oscar BardajiFons de la Biblioteca de Montserrat, en una publicació del REBIUN 06.29.2020
L’Abadia de Montserrat celebrarà aquest estiu un cicle de concerts d’orgue amb artistes que viuen i treballen a Catalunya. De fet, enguany s’havien de celebrar els deu anys del Festival Internacional Orgue de Montserrat. Cassià M. Just, in memoriam (FIOM), però a causa de la situació excepcional creada per la pandèmia del Covid-19, s’ha decidit traslladar tot el programa previst fins a l’estiu de 2021. Per tant, des de la direcció artística del FIOM han proposat com a alternativa un cicle de concerts que tindran lloc a la Basílica de Santa Maria els dissabtes 20 de juny, 25 de juliol, 8 i 22 d’agost, a les 21h. D’aquesta manera, Montserrat no tanca les portes al món de la cultura i ofereix un programa musical que s’emmarca dins un cicle alternatiu titulat Festival de proximitat, protagonitzat per artistes del país, alguns amb projecció internacional, que s’han adaptat a les exigències actuals.
L’accés als concerts serà gratuït, però caldrà tenir en compte que la capacitat de la Basílica quedarà reduïda per complir amb la normativa de distància social permesa. Per tant, les persones que vulguin assistir-hi es recomana que facin una reserva de localitat a través del telèfon 93 877 77 66 o del correu-e marketing@larsa-montserrat.com.
El primer concert del Festival de proximitat tindrà lloc el dissabte 20 de juny. Serà un homenatge a les víctimes de la Covid-19 i, especialment, a totes aquelles persones que han patit la malaltia a les poblacions de la Conca d’Òdena. El protagonitzarà l’organista Jonatan Carbó, professor d’orgue al Conservatori d’Igualada i molt lligat també a l’orgue d’El Vendrell, on Pau Casals va aprendre les primeres notes de música.
Aquest organista jove, amb una carrera important, oferirà un programa marcat també per la proximitat en el repertori. Començarà amb la famosa Tocata i fuga en re menor, de Johann Sebastian Bach, continuarà amb peces d’Arvo Pärt i de Max Reger i acabarà amb l’obra Pastoral, del P. Antoni Massana, i la Fantasia en fa menor de Wolfgang Amadeus Mozart.
Cadascun dels concerts del Festival de proximitat s’ha titulat “De Bach a…”, per la qual cosa tots ells inclouran en el seu repertori, d’inici, alguna obra de Bach, fins a arribar a autors contemporanis. La intenció és no només comptar amb organistes “de proximitat”, sinó que també es pugui gaudir d’un repertori de músics propers.
El segon concert serà el dissabte 25 de juliol i anirà a càrrec de Juan de la Rubia, organista titular de la Basílica de la Sagrada Família de Barcelona i professor d’improvisació a l’ESMUC. Partirà del Preludi i fuga en sol major de Bach, alternat amb algun coral, i també alguns números de “L’art de la fuga”, una obra molt important del música alemany, no molt interpretada, però justament aquí programada. De Bach passarà a obres de Saint-Saëns, Gigout, Vierne i tancarà amb la Simfonia 42 núm. 6 en Sol de Widor.
El mestre Miquel González, director adjunt del FIOM, serà l’organista del tercer concert, el dissabte 8 d’agost, que servirà per presentar el CD commemoratiu del desè aniversari del Festival Internacional Orgue de Montserrat, enregistrat per ell mateix. Entre les peces que es podran escoltar aquest dia hi ha la Fantasia i fuga en sol menor de Bach –que tantes vegades havia interpretat el P. Abat Cassià M. Just a Montserrat-, la sisena simfonia per a orgue 42 de Widor, la primera sonata per a orgue 42 d’Alexander Guilmant i la Tocata 104 de Joseph Jongen.
Finalment, el darrer concert d’aquest Festival de proximitat serà el dissabte 22 d’agost. En aquesta ocasió, l’organista japonesa resident a Catalunya Izumi Kando, acompanyada de Nguyen Huu Nguyenal violí i Vincent Fillatreaua la viola, donaran una dimensió internacional a aquest cicle. Començaran també amb una obra de Bach, Trio Sonata número 5 en Do major, i seguiran interpretant obres de Denis Bédard, Bach, Christoph Willibald Gluck, Hans-André Stamm, Marin Marais, Gerhard Gunther –amb un coral que pot ser un lema per a aquest temps que estem vivint: “Què bonica que és la llum del matí, una esperança en què el Crist es mostra com a llum del nou dia”-, Izumi Kando i Camille Saint-Saëns, i Naji Hakim.
Cal recordar que tots els concerts del Festival de proximitat 2020 tindran lloca la Basílica de Santa Maria de Montserrat, començaran a les 21h, i tindran l’entrada lliure (amb control d’aforament per complir amb les mesures de prevenció sanitàries). Aquests espectacles musicals es podran seguir en directe a través de les TV de la Xarxa de Comunicació Local i també per Montserrat Ràdio i TV (www.montserratcomunicacio.cat).
Aquest Festival de proximitat, patrocinat per l’Abadia de Montserrat, Reale Seguros i laFundació Pinnae, està projectat sota la direcció artística del P. Jordi-Agustí Piqué i l’assessorament de l’organista Miquel González, mentre que la coordinació i el management general és a càrrec del P. Manel Gasch, majordom-administrador de l’Abadia de Montserrat.
Oscar BardajiMontserrat ofereix un cicle de concerts d’orgue amb artistes “de proximitat” 06.18.2020
L’endemà de la Solemnitat de la Pentecosta, dilluns 1 de juny, durant la missa conventual del Monestir, que presidirà el P. Abat Josep M. Soler, el P. Ramon Ribera-Mariné celebrarà 50 anys de la seva professió com a monjo i renovarà els vots monàstics davant la comunitat benedictina de Montserrat. L’eucaristia es podrà seguir en directe a partir de les 11h a través de Montserrat RTV (www.montserratcomunicacio.cat).
El P. Ramon Ribera-Mariné va néixer a Barcelona el 9 de gener de 1949. Va entrar al Monestir el 7 de novembre de 1968 i va fer la professió simple el dilluns següent a la Pentecosta de 1970, que aquell any va ser el 18 de maig. El 24 de juny de 1973 va fer la professió solemne i el 13 de febrer de 1982 va ser ordenat sacerdot.
En aquests 50 anys, el P. Ramon afirma que ha estat “testimoni del creixement de forces persones”, la qual cosa l’ha “omplert de felicitat”. Per raons familiars –Mn. Jaume Oliveras, creador de la travessa Matagalls-Montserrat i pioner del pirineïsme, va ser oncle seu-, la natura i la muntanya ha estat la seva “escola d’humanitat, una invitació a intentar passar el meus petits límits; és un camp d’entrenament de la vida i un llibre obert, que cal saber llegir”, assegura. A banda de l’estudi de la Bíblia, l’altra gran passió del P. Ramon són els salms, que li són “importants com a pregària”. “Com tota bona poesia són un pou sense fons d’on es pot treure aigua renovada; he tingut la sort d’arribar dels primers a la comprensió del Salteri com un llibre articulat, i és un goig de veure com es multipliquen els sentits dels salms. Pregar amb paraules d’un altres, donar vida a un altre, és tan gran…”, conclou.
Oscar BardajiEl P. Ramon Ribera-Mariné celebra el jubileu monàstic a Montserrat 06.15.2020
Diumenge, 14 de juny, Solemnitat del Corpus, a les 17h tindrà lloc a la Basílica de Santa Maria de Montserrat una Solemne Adoració Eucarística, que presidirà el P. Abat Josep M. Soler, i que comptarà amb la participació del Cor Popular Amics de Montserrat. Aquesta celebració es podrà seguir en directe a través de Montserrat TV (www.montserratcomunicacio.cat).
Oscar BardajiDiumenge, Adoració Eucarística a la Basílica de Santa Maria 06.09.2020
Encendre un llantió a la Mare de Déu
Davant la difícil crisi que estem vivint a causa del COVID-19 i altres circumstàncies personals moltes persones han mostrat el seu desig de posar un llantió a la Mare de Déu de Montserrat. Com que el confinament fa impossible temporalment l’accés al recinte del Santuari, la comunitat benedictina ofereix la possibilitat d’encendre un llantió (ciri/espelma) per les intencions dels qui ho sol·licitin.
Els encarregats de posar els ciris sol·licitats seran els monjos responsables del Centre de Coordinació Pastoral, el P. Joan M. Mayol, rector del Santuari, i el G. Gabriel Soler, vicerector. A partir de les peticions rebudes s’encendran els llantions demanats i els sol·licitants rebran un correu-e de confirmació, que també inclourà el text que es lliura a tots els fidels que encarreguen intencions de missa al Santuari: “Sota la vostra protecció, ens refugiem, oh Santa Mare de Déu; no desoïu les nostres súpliques en els nostres necessitats, en tots els perills deslliureu-nos sempre, Verge gloriosa i beneïda.”
La petició de l’encesa d’un llantió es pot fer d’una manera molt senzilla:
Clicar al lloc indicat del final d’aquesta pàgina.
Indicar l’aportació que es vol fer: 2€ (ciri petit) o 3€ (ciri gran).
Omplir les dades i seleccionar la opció “Posar un llantió a la Mare de Déu”.
Si es vol, a la casella de comentaris es pot dir el motiu pel qual es vol posar.
ENCÉN UN LLANTIÓ
Oscar BardajiEncendre un llantió a la Mare de Déu 05.26.2020
Endesa ha finalitzat recentment la renovació tecnològica de les instal·lacions que alimenten el recinte del Santuari de Montserrat amb l’objectiu de millorar i incrementar la qualitat del subministrament elèctric. D’aquesta manera, l’Abadia de Montserrat compta ja amb una xarxa elèctrica més robusta.
En concret, l’actuació ha consistit a telecomandar i motoritzar una anella elèctrica ja existent que permet tenir interconnectades les diferents instal·lacions del recinte perquè en cas de produir-se una incidència en una instal·lació es pugui continuar oferint servei des d’una altra.
Per fer-ho possible s’ha instal·lat un sistema de control remot que permet fer maniobres d’operació a distància. D’aquesta manera, si es produís una incidència s’accionarien els dispositius de maniobra de les instal·lacions sense haver de desplaçar equips sobre el terreny, ja que amb el sistema de telecomandament el Centre de Control rep informació que permet detectar i aïllar els defectes que puguin produir-se a la xarxa. Així, s’estalvia temps en la localització d’avaries, amb la conseqüent reducció del temps d’interrupció del subministrament elèctric.
A més, Endesa ha portat a terme motoritzacions dels elements de maniobra ja existents al centre de transformació i mesura del Santuari i s’han substituït els elements de maniobra convencionals del centre d’enllaç per cabines de nova tecnologia que incorporen un gas de característiques especialment aïllants. Els nous dispositius redueixen la necessitat de manteniment, perquè el gas incorporat s’autoregenera, a diferència de l’oli que pateix una descomposició gradual. Alhora, el material conté propietats dielèctriques, fet que impedeix una bona conducció de l’electricitat i disminueix el risc d’incidència, gràcies a la seva alta estabilitat tèrmica i química.
Els treballs, que han comptat amb una inversió de prop de 27.000 euros, que ha aportat Endesa, formen part del pla de la Companyia per tal de tecnificar la seva xarxa elèctrica i dotar la infraestructura dels darrers avenços tecnològics. La reforma apropa les instal·lacions a un model de gestió més eficient de la xarxa mitjançant l’automatització de les seves infraestructures, un aspecte bàsic de les anomenades xarxes intel·ligents o digitals.
Oscar BardajiEndesa reforça el servei elèctric de Montserrat 05.25.2020
La Basílica de Santa Maria de Montserrat només estarà oberta al culte durant la Fase 1 decretada pel Govern de l’Estat per als residents de la Regió Sanitària de la Catalunya Central (Anoia, Bages, Berguedà, Moianès, Osona i Solsonès) que vulguin pregar, assistir als oficis o venerar la Mare de Déu. No obstant, les persones d’aquestes comarques que vulguin assistir als oficis de la comunitat benedictina és recomanable que facin una reserva de lloc a través dels telèfons 93 877 77 66 / 93 877 77 01 o del correu-e ccpastoral@santuari-montserrat.com, ja que per raons de limitació d’aforament no està permesa l’entrada de més de 162 persones. D’aquesta manera, es garanteixen les mesures sanitàries recomanades a tal efecte.
La Basílica estarà oberta en l’horari habitual. Els oficis als quals es pot assistir són el de Laudes (7.30h), la missa conventual (11h), el rosari (18.15h) i el de Vespres (18.45h), que també es poden seguir a través de Montserrat RTV (www.montserratcomunicacio.cat / www.abadiamontserrat.cat). Per a qualsevol consulta es pot trucar al 93 877 77 66.
Oscar BardajiAssistència als oficis de Montserrat durant la Fase 1 05.18.2020